**ZÁPIS č.2**

**Z RIADNEHO ZASADNUTIA SPRÁVNEJ RADY TASR**

**25. februára 2016 so začiatkom o 15.00 h**

**Prítomní členovia správnej rady:** Boris Chovanec, Peter Alakša, Ján Sand, Richard Kvasňovský

**Ospravedlnený:** Vladimír Masár

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal podpredseda rady Boris Chovanec. Konštatoval, že rada je uznášaniaschopná a navrhol program zasadnutia:

**Program:**

1. **Správa o činnosti TASR za II. polrok 2015**
2. **Rôzne**

**UZNESENIE č. 7/2016:**

Členovia rady schválili program zasadnutia:

Za : 4 Proti: 0 Zdržal sa: 0

**Uznesenie bolo prijaté.**

**1.Správa o činnosti TASR za II. polrok 2015**

Podpredseda Správnej rady TASR požiadal generálneho riaditeľa, aby odprezentoval predložený materiál.

Na úvod generálny riaditeľ TASR PhDr.J. Rezník konštatoval, že úlohy, ktoré TASR vyplývajú zo zákona č. 385/2008 Z. z. o Tlačovej agentúre Slovenskej republiky a o zmene niektorých zákonov boli v druhom polroku 2015 splnené. Agentúra bola v svojom spravodajstve slobodná a nezávislá. Spravodajstvo nebolo v prospech či v neprospech žiadnej politickej, hospodárskej, náboženskej, etnickej alebo inej záujmovej skupiny. Spravodajstvo bolo objektívne, vyvážené a pohotovo reagovalo na dianie na Slovensku i v zahraničí.

Agentúra v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie, ktoré spracovávala formou textových súborov, zvukových záznamov, zvukovo-obrazových záznamov, obrazových záznamov. Informácie agentúra uchovávala a sprístupňovala.

TASR vydala v hodnotenom období 141 935 multimediálnych správ. V slovnom spravodajstve priniesla 84 527 správ, vydala 6 214 zvukov, 46 799 fotografií a 4 395 videospráv. Generálny riaditeľ podrobne informoval o práci jednotlivých spravodajských redakcií.

V kapitole hospodárenia v druhom polroku 2015 generálny riaditeľ poukázal na skutočnosť, že v porovnaní s druhým polrokom 2014 agentúra zvýšila tržby z predaja svojich produktov a služieb o 28,48 %. Zvýšenie celkových tržieb bolo spôsobené zvýšením tržieb v segmente médií, vo verejnom aj súkromnom sektore a tržbami z časovo limitovaných projektov.

Za rok 2015 dosiahli príjmy TASR 7 212 074 EUR, výdavky boli vykázané vo výške 7 125 400 EUR. Tlačová agentúra rok 2015 ukončila s prebytkom vo výške 86 674 EUR.

Súhrnné náklady dosiahli za II. polrok výšku 2 537 855 EUR. V  porovnaní s I. polrokom klesla výška nákladov o 26,26 %, čo bolo spôsobené ukončením implementačnej časti projektu digitalizácie Archívu TASR v I. polroku 2015. Celkové výnosy za II. polrok dosiahli čiastku 2 684 545 EUR. Týmto agentúra ukončila II. polrok s pozitívnou bilanciou vo výške 146 690 EUR a tým ukončila rok 2015 s konečným ziskovým hospodárskym výsledkom vo výške 303 076 EUR. Generálny riaditeľ zdôraznil, že TASR hospodárila v roku 2015 veľmi zodpovedne a týmto hospodárskym výsledkom splnil UZNESENIE č. 11/2015, ku ktorému ho zaviazala Správna rada dňa 28. apríla 2015.

Ďalej generálny riaditeľ hovoril o nových výzvach , ktoré sú neustále intenzívnejšie - sú to správy zo sociálnych sietí a ich pokrývanie agentúrou. Sociálne siete sú, napriek nutnosti dôsledného overovania pôvodu, stále častejším zdrojom prvých informácií. Sociálne siete začali nielen vo svete, ale i na Slovensku využívať tak jednotlivci ako i renomované inštitúcie na prezentáciu svojich rozhodnutí a aktivít skôr ako ich poskytnú v tlačovom vyhlásení tradičným médiám. TASR vytvorila inkubátor pre vývoj monitorovania sociálnych sietí. Prvý výsledok agentúra prezentovala na jedinečnej aplikácii Politici na Facebooku, Zahraničie na Twitteri, ktorý je súčasťou webu Teraz.sk. Tento inkubátor je potrebné ďalej rozvíjať a v primeranej podobe preklápať do produkcie agentúry.

V II. polovici roka TASR formálne ukončila implementačnú etapu svojho projektu Digitalizácia archívov TASR. Digitalizácia archívov TASR z prostriedkov Európskej únie sa uskutočnila v rámci operačného programu Informatizácia spoločnosti, Prioritná os 2 - Rozvoj pamäťových a fondových inštitúcií. V hodnotenom období pokračovali intenzívne práce na sprístupňovaní zdigitalizovaných obsahov a popise metadát. Výsledkom sa stalo moderné vyhľadávacie webové rozhranie vtedy.tasr.sk, ktoré poskytuje náhľady zdigitalizovaného archívu s počtom vyše 1 300 000 jednotiek. Praktickým vyústením procesu digitalizácie je web vtedy.sk, ktorý prináša kolekcie fotografií z archívu spolu s aktualizačnými článkami. Web si nachádza svoju klientelu prostredníctvom sociálnych sietí a jeho návštevnosť i v synergii s webmi teraz.sk neustále rastie.

TASR po zdigitalizovaní archívu prináša nové fotografie i archívne texty. Zdigitalizovaný archív je bezodplatne prístupný pre verejnosť na nekomerčné použitie. TASR pracuje na vývoji technologických modelov pre obchodné využitie archívu, keďže súčasťou projektu digitalizácie bolo aj vytvorenie príjmov zo zdigitalizovaných objektov.

V závere roka pokračovali intenzívne práce na príprave prvého spravodajského verejnoprávneho webu v angličtine s názvom newsnow.sk, ktorý bude príspevkom TASR k blížiacemu sa predsedníctvu Slovenska v Rade Európskej únie.

TASR pokračovala v napĺňaní Memoranda o spolupráci s UNESCO. Redaktori TASR navštívili centrálu UNESCO. Počet informácií o tejto inštitúcií a aktivitách slovenskej delegácie významne stúpol. Web teraz.sk zriadil samostatnú zložku Unesco a Veda. TASR v hodnotenom období splnila všetky podmienky zmluvy č. MK - 1/2015/M o poskytovaní služieb vo verejnom záujme.

Generálny riaditeľ konštatoval, že zložitý proces sťahovania za plnej prevádzky sa podarilo úspešne zvládnuť a agentúra sa v závere roka 2015 presťahovala do nových priestorov. Sťahovanie TASR si vynútil fakt, že existujúce sídlo sa bude búrať a agentúra dostala výpoveď.

Informoval členov rady, že v závere roka sa objavili problémy so zlyhávaním redakčného systému a súvisiacich technológií. Redakčný systém TASR Typlan má vyše 20 rokov a v prvom rade je potrebné riešiť jeho aktuálnu technologickú podporu výhľadovo a nahradenie novým systémom.Generálny riaditeľ podrobne vysvetlil aktuálnu situáciu a oboznámil členov rady s ďalšími krokmi, ktoré by mali viesť k zabezpečeniu bezporuchového chodu techniky.

Ďalej prezentoval prácu koncových médií, ktoré pokračovali v druhom polroku v rozvoji. Tablet.TV priniesla v uplynulom roku spolu 1 447 relácií a 370 živých prenosov. Weby skupiny Teraz.sk sú zaradené v oficiálnom AIM meraní návštevnosti, ktorý je relevantným meraním na Slovensku. Za celý rok 2014 mali portály teraz.sk spolu 3 739 548 návštevníkov, v druhom polroku 2015 to bolo už 7 060 716 návštevníkov. Za pol roka teda navštívilo stránky raz toľko ľudí, ako predtým za celý rok.

Na záver prezentácie generálny riaditeľ zosumarizoval druhý polrok 2015. Vyzdvihol hlavne hospodárenie s kladným finančným výsledkom, pripravenosť agentúry čeliť novým výzvam budúcich období, či už sú to Parlamentné voľby 2016 či športové udalosti roku (OH Rio, ME vo futbale, MS v hokeji ...), alebo predsedníctvo Slovenska v Rade Európskej únie. Zdôraznil nevyhnutnosť venovať sa redakčnému systému a súvisiacim technológiám tak, aby nedošlo k výpadkom.

Konštatoval, že TASR je dôveryhodný a rešpektovaný zdroj informácií a inovátor v technológiách a produktoch. Udáva trendy a je lídrom agentúrneho trhu. Predstavuje funkčný model transformovanej a dobre spravovanej verejnoprávnej inštitúcie.

Podpredseda správnej rady poďakoval generálnemu riaditeľovi a otvoril rozpravu.

V rámci rozpravy členovia rady ocenili kvalitnú prácu spravodajstva i realizovanie nových projektov a tiež dosiahnutý kladný hospodársky výsledok. Pripomienky k správe boli len technického charakteru ako zjednotenie názvov, písanie skratiek atď.

Podpredseda rady navrhol uznesenie :

**UZNESENIE č. 8/2016:**

Správna rada TASR schválila predložený materiál - Správu o činnosti TASR za II. polrok 2015 a poveruje generálneho riaditeľa, aby materiál po zapracovaní pripomienok predložil na rokovanie parlamentného výboru v súlade so zákonom.

Za : 4 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho rokovania - 16.3. 2016 (streda ) o 15,00 h.

B. Chovanec v súlade s Rokovacím poriadkom správnej rady TASR ukončil zasadnutie rady.

Bratislava 25.2. 2016

Zapísal: B.Chovanec , v. r.

Podpredseda správnej rady TASR